Läinuks evolutsioonil teadvusega elu loomisele kasvõi kümme protsenti kauem aega, poleks inimesi olemaski. Hilinemine tähendanuks kõrbemist Päikese armutus tules. Elon Muski kolmveerand tunnine arutelu päädis möödunud laupäeval järeldusega, et teadvusega olenditest tublimana ja samas erakordselt ebatõenäolise tekkimise tõttu tuleks saata inimese teadvus igaks juhuks turvalisse paika tallele, näiteks Marsile.
Evolutsiooni ajakavas kümne protsendiga möödapaneku mõistmiseks on oluline arvestada Maa umbes 4,5 miljardi aastase vanusega, millest moodustab inimese mõne miljoni aastane arengulugu imepisikese ajavahemiku. Võimalik, et meile on jäänud halvimal juhul veel paarsada miljonit aastat, enne kui muutused Päikesel põhjustavad Maa ülekuumenemise. Taolises kümnete miljonite aastate suuruses plaanis tähendanuks pisike nihe aegreal valmimist vahetult enne kõrbemist.
Antud argumendi üle pikalt vaidlemata peaks olema ilmne, et inimese olemasolu meile teadaolevas maailmas on ebatavaline. Sama võib öelda kogu elusa ja teadvust omava looduse kohta. Otsingutest hoolimata pole teist elu meile teada. Siit järeldub, et see, mis meil on, on üliharuldane. Sellest sünnib vastutus seda hoida. Isegi kui koduplaneedil meid enam ammu enam ei eksisteeriks, oleks varukoopial universumi jaoks mõningane väärtus.
Samal ajal oleme esimest ja seni ainukest korda 4,5 miljardi Maa aasta jooksul jõudnud arengutasemeni, mis avab võimaluse teadvusega elu läkitamiseks teisele planeedile. Alles jäänud aega pole kuigi palju ja pidades end üpris optimistlikuks, märgib SpaceX'i juht, et kirjeldatud võimalust polegi võib-olla enam kuigi jäänud. Enne peaksime veel pingutama, et jõuda mitmel planeedil laiuva tsivilisatsioonini.
Visionääri seljataga kõrguv 55-meetrine Starship MK 1 raketi prototüüp täitis Muski kõnest olulise sõnadeta osa. Kõigile oli niigi selge, millele peaks rajama inimkonda paljundamise lootused. Valida polegi palju. Kellelgi teisel pole sama võimsat raketti kõrvale panna. Marsi idee realiseerimiseks lisanduks raketi 55 meetri kõrgusele teisele astmele veel ca 70-meerine kanderakett. Olgu võrdluseks 74 meetri kõrgune Tallinnas Viru hotell. MK 1 prototüüp on enam-vähem testimiseks valmis ja alanud turvakontrolli audit peaks lähiajal lõppema.